Vermiste Boksburg-tiener opgespoorAnchené van den Berg. Foto: Verskaf Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het aan Maroela Media bevestig dat Anchené van den Berg (17) opgespoor is. “Geen verdere besonderhede kan in hierdie stadium bekendgemaak word nie, aangesien die saak verder deur die polisie ondersoek word,” het sy gesê. Lt. Kwenzakwakhe Ngobese, woordvoerder van die polisie, het aan Maroela Media gesê die meisie is in Durban opgespoor. “Al wat ons nou kan sê, is dat die polisie met haar op pad is Johannesburg toe en dat sy vanmiddag terug by die huis sal wees. Die polisie ondersoek die saak en meer besonderhede sal later bekendgemaak word.” Anchené, ŉ gr. 11-leerder aan Hoërskool Oosterlig, het vermis geraak nadat haar ouers haar Maandagoggend by die skool afgelaai het om haar laaste eksamenvak vir die jaar te skryf. Pieter, Anchené se pa, het vroeër aan Maroela Media vertel dat hy om 10:30 weer by die skool was om sy dogter op te laai, maar dat sy nie soos verwag uit die eksamenlokaal gestap gekom het nie. Beeldmateriaal wat vanaf die skool se veiligheidskameras bekom is, het getoon hoe Anchené tien minute nadat sy afgelaai is weer by die skoolhekke uitstap. Pieter het gesê hulle het ook ŉ brief in haar sluitkassie by die skool gekry waarin sy sê dat sy op haar eie wil wees en “haar eie ding gaan doen”. Pieter kon nie Sondag vir kommentaar bereik word nie.